বিজয়ের সভায় পদপিষ্টের ঘটনায় সিবিআই তদন্তের নির্দেশ সুপ্রিম কোর্টের

ওয়েব ডেস্ক: তামিলনাড়ুতে বিজয়ের সভায় পদপিষ্টের ঘটনায় সিবিআই তদন্তের নির্দেশ দিল সুপ্রিম কোর্ট (Supreme Court)। শুধু তা-ই নয়, ‘কারুরে অভিনেতা বিজয়-এর সভায় পদপিষ্ট (Karur Stampede Case) হওয়ার ঘটনা জাতির বিবেকে আঘাত’ পর্যবেক্ষণ সুপ্রিম কোর্টের। তামিলনাড়ুর SIT-এর উপর আস্থা না রেখে সিবিআই তদন্তের নির্দেশ আদালতের। শীর্ষ আদালতের একজন অবসরপ্রাপ্ত বিচারপতির নজরে সিবিআই তদন্ত হবে। বিচারপতি জে কে মাহেশ্বরী এন ভি আঞ্জারিয়ার বেঞ্চ সোমবার এই নির্দেশ দিয়েছে। শীর্ষ আদালত জানিয়েছে, ওই কমিটির মাথায় থাকবেন সুপ্রিম কোর্টেরই প্রাক্তন বিচারপতি অজয় রস্তোগী।

২৭ সেপ্টেম্বর দক্ষিণী অভিনেতা বিজয় থলপতির সভায় পদপিষ্টের ঘটনায় ৪১ জনের মৃত্যু হয়। এবার সেই ঘটনায় সিবিআই তদন্তের নির্দেশ দিল সুপ্রিম কোর্ট। সোমবার কারুর পদপিষ্ট-কাণ্ডের তদন্তভার সিবিআইয়ের হাতে দিয়ে সর্বোচ্চ আদালত বলেছে, দেশের মানুষের স্বচ্ছ ও নিরপেক্ষ তদন্তের অধিকার রয়েছে। পদপিষ্টের ঘটনায় তিন সদস্যের একটি প্যানেল গঠন করতে হবে। প্যানেলের নেতৃত্বে থাকবেন সুপ্রিম কোর্টের প্রাক্তন বিচারপতি অজয় রাস্তোগী, কমিটিতে দু’জন IPS অফিসার থাকবেন। তাঁরা তামিলনাড়ুর ক্যাডার হতে পারেন, কিন্তু সেখানকার বাসিন্দা হবে না। কমিটি পদপিষ্টের ঘটনার সঙ্গে সম্পর্কিত যে কোনও বিষয়ে তদন্ত করতে পারবে। CBI-কে প্রতি মাসের তদন্তের আপডেট আদালতে জমা করতে হবে। কমিটির সদস্যরা কোনও প্রমাণ ফের পর্যালোচনার নির্দেশ দিতে পারে সিবিআই-কে। নির্দেশ বিচারপতি জেকে মাহেশ্বরী এবং এনভি আঞ্জারিয়া বেঞ্চের।

আরও পড়ুন: দুর্গাপুর কাণ্ডে রাজ্যে আসছে ওড়িশার মহিলা কমিশন

সুপ্রিম কোর্ট মাদ্রাজ হাইকোর্টের ভাবনা নিয়েও সমালোচনা করেছে। কেন মাদ্রাজ হাইকোর্টের বিচারপতি সিবিআই তদন্তের আবেদন খারিজ করে শুধু মাত্র সিট গঠনের নির্দেশ এবং SOP তৈরি করার কথা জানায় তা নিয়ে প্রশ্ন তুলেছে শীর্ষ আদালত। বিজয়ের দল মাদ্রাজ হাইকোর্টের সিট গঠনের নির্দেশকে চ্যালেঞ্জ জানিয়ে দ্বারস্থ হয়েছিল শীর্ষ আদালতের। সেই মামলাতেই এই রায়। গত ২৭ সেপ্টেম্বর তামিলনাড়ুর কারুরে TVK-এর একটি জনসভা ছিল। শুধু সুপারস্টার বিজয়কে দেখতেই ভিড় জমান প্রচুর মানুষ। দুপুর আড়াইটের বদলে বিজয় সেখানে পৌঁছন সন্ধে নাগাদ। ততক্ষণে প্রচুর ভিড় জমে যায়। জানা গিয়েছে, মাত্র ১০ হাজার জনকে নিয়ে সভার অনুমতি পেয়েছিল TVK। কিন্তু সেখানে ৩০ হাজারেরও বেশি মানুষ জমায়েত হন। পরে হুড়োহুড়িতে পদপিষ্টের মতো ঘটনা ঘটে।

অন্য খবর দেখুন